钦定古今图书集成/历象汇编/岁功典/第007卷 > 图书编 > 《论四时气序》
## 钦定古今图书集成/历象汇编/岁功典/第007卷 > 图书编 > 《论四时气序》

庖牺氏则《河图》，画八卦，定五行，配四时。其数曰：“一、三、
五、七、九，阳也；二、四、六、八、十，阴也。所谓天一生水，地六
成之，在北方播于冬；天三生木，地八成之，在东方播
于春。天之阳数生之，故冬春之月，卦皆阳爻。”〈自复始阳推出
阴故寒〉地之阴数成之，乃寒阴之气也。故冬寒而后春
渐暖，阴极生阳也。地二生火，天七成之，在南方、播于
夏。地四生金，天九成之，在西方，播于秋。地之阴数生
之，故夏秋之月，卦皆阴爻。〈自姤始阴推出阳故热〉天之阳数成
之，乃热阳之气也。故夏热而后秋渐凉，阳极生阴也。
天五生土，地十成之，土为万物之母，尊居中以配天，
代天而生万物，故不名时也。盖五行生成之数，皆含
天五之数。故天一得五而六成，天三得五而八成，地
二得五而七成，地四得五而九成，天五得五而十成，
故土播于四时之间，旺于季月之末，可见矣。“得天生
者属阳，地生者属阴，后天卦位是也。故冬至子之半
而阳生，夏至午之半而阴生。以四时详而言之，冬水
生春木，春木生夏火，夏火生秋金，秋金生冬水。是以
人之五脏，肾水生肝木，肝木生心火，而心与肺金相
联，象四时”也。脾胃属土，居中纳水谷，而肾肝心肺皆
资脾胃之气，象土播于四时之间，此人事合天时之
造化也。按《月令》以季夏属中央土，则四时无不在，故
无定位，寄居火金之间，火中生土，土中生金，是时酷
暑火盛，生土之气也。历法以“夏至后三庚曰伏”，亦此
也。〈伏者金伏土之义〉立秋金代火，金畏火克，故曰“伏。”又以五
子纳音，统十干，五运化气论之，丙辛化水，丙子水旺
于北；丁壬化木，壬子木旺于东；戊癸化火，戊子火旺
于南；甲己化土，甲子金旺于西；乙庚化金，庚子土居
中。庚子纳土，甲乙化土，子居母腹。甲子纳金，乙庚化
金，母无正位，合居儿家，从子之道也。此火中生土，土
中生金，盖五行质具于地，气行于天。以质言，则曰水
火木金土，取天地生成之序也；以气言，则曰木火土
金水，取四时运行之序也。其气即一元之气，行于地
中，地受天之气，行于四时之间，发生万物。今历家以
律吕候气之法，晷刻不差，便是此气从地中透出。吁，
大哉圣人之作《易》也，与夫律吕候气之法，以见天地
之心，造化流行，如循环无穷也。